ക്രിക്കറ്റ് താരം ശിഖര് ധവാനും ഭാര്യയും വേര്പിരിഞ്ഞു ക്രിക്കറ്റ് താരം ശിഖര് ധവാനും ഭാര്യ അയേഷ മുഖര്ജിയും എട്ട് വര്ഷത്തെ ദാമ്ബത്യത്തിന് ശേഷം വേര്പിരിഞ്ഞു. 2012 ലാണ് ഇരുവരും വിവാഹിതരായത്. ധവാന് ഇതുവരെ ഇക്കാര്യം സ്ഥിരീകരിക്കാനോ സംസാരിക്കാനോ തയ്യാറായിട്ടില്ലെങ്കിലും അയേഷ ഒരു നീണ്ട ഇന്സ്റ്റഗ്രാം പോസ്റ്റില് വിശദീകരണവുമായെത്തി. ഈ പോസ്റ്റ് ചര്ച്ചയായി മാറുകയാണ്. മെല്ബണ്ണില് നിന്നുള്ള ബോക്സറായ അയേഷയ്ക്ക് ആദ്യ വിവാഹത്തില് രണ്ട് പെണ്മക്കളുണ്ട്. അയേഷയ്ക്കും ധവാനും സോറാവര് എന്നൊരു മകനുണ്ട്. ഡല്ഹി ക്യാപിറ്റല്സിനായി യുഎഇയില് ഇന്ത്യന് പ്രീമിയര് ലീഗ് 2021 കളിക്കാന് ധവാന് തയാറെടുക്കുകയാണ്. അടുത്തിടെ ശ്രീലങ്കയില് നടന്ന ഒരു പരിമിത ഓവര് പരമ്ബരയില് ധവാന് ഇന്ത്യയെ നയിച്ചു. അയേഷയുടെ രണ്ടാമത്തെ വിവാഹമോചനമാണിത്. അതുകൊണ്ടു തന്നെ രണ്ടു തവണ ഒരേ സാഹചര്യം അഭിമുഖീകരിക്കേണ്ടി വന്ന അവസ്ഥയെക്കുറിച്ചാണ് അയേഷയുടെ പോസ്റ്റ്. ഞാന് രണ്ടു തവണ വിവാഹമോചിതയാകും വരെ ഡിവോഴ്സ് എന്നെ സംബന്ധിച്ച് ഒരു മോശം വാക്കായിരുന്നു. പോസ്റ്റ് തുടരുന്നു വാക്കുകള്ക്ക് ഇത്ര ശക്തമായ അര്ത്ഥങ്ങളും കൂട്ടുകെട്ടുകളും ഉണ്ടാകുന്നത് രസകരമാണ്. വിവാഹമോചിതയായ ഞാന് ഇത് നേരിട്ട് അനുഭവിച്ചു. ആദ്യമായി വിവാഹമോചനത്തിലൂടെ കടന്നുപോയപ്പോള് ഞാന് ഭയപ്പെട്ടു. ഞാന് പരാജയപ്പെട്ടതായി എനിക്ക് തോന്നി, ആ സമയത്ത് ഞാന് എന്തോ തെറ്റ് ചെയ്തു എന്ന ചിന്ത കടന്നു കൂടി. ഞാന് എല്ലാവരെയും നിരാശരാക്കിയതുപോലെ തോന്നി, സ്വാര്ത്ഥയാണോ എന്ന് ചിന്തിച്ചു. ഞാന് എന്റെ മാതാപിതാക്കളെ, എന്റെ കുട്ടികളെ നിരാശരാക്കുകയാണെന്ന് എനിക്ക് തോന്നി, ഒരു പരിധിവരെ ഞാന് ദൈവത്തെ നിരാശപ്പെടുത്തുന്നതായി എനിക്ക് തോന്നി. വിവാഹമോചനം അത്ര വൃത്തികെട്ട വാക്കായിരുന്നു എനിക്കന്ന്. ഒന്നോര്ത്തുനോക്കുക, എനിക്ക് ഇപ്പോള് അതിലൂടെ രണ്ടാമത്തെ തവണ കടന്നുപോകണം. അത് ഭയപ്പെടുത്തുന്നതാണ്. മുന്പൊരിക്കല് വിവാഹമോചനം നേടിയ എനിക്ക്, രണ്ടാം തവണ കൂടുതല് അപകടസാധ്യതയുള്ളതായി തോന്നി. എനിക്ക് കൂടുതല് തെളിയിക്കാനുണ്ടായിരുന്നു. അതിനാല് എന്റെ രണ്ടാമത്തെ വിവാഹം തകര്ന്നപ്പോള് അത് ശരിക്കും ഭയപ്പെടുത്തുന്നതായിരുന്നു. ഞാന് അതിലൂടെ ആദ്യമായി കടന്നുപോയപ്പോള് എനിക്ക് തോന്നിയ എല്ലാ വികാരങ്ങളും വീണ്ടും വന്നുനിറഞ്ഞു. ഭയവും പരാജയവും നിരാശയും എല്ലാം നൂറിരട്ടിയായി. ഇത് എന്താണ് അര്ത്ഥമാക്കുന്നത്? ഇത് എന്നെയും വിവാഹവുമായുള്ള എന്റെ ബന്ധത്തെയും എങ്ങനെ നിര്വചിക്കും? അയേഷ കുറിച്ചു